**Pânză de păianjen**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aș desena pe nopțile cu tine

O pânză de păianjen colorată

Cu ochiuri mici să pot cumva reține

Aroma ta de fiecare dată

Când mă atingi cu tocul pe aortă,

Iar mintea mi-o desfaci în bucățele

Și cucerești ușor câte-o cohortă

Din trupul meu aprins, din toate cele

Pe care le-ai mai cucerit în seara

Primului dans pe luciul de zăpadă,

Când vărsătorul întâlnea fecioara

Și luna i-a ascuns într-o posadă.

- Ne joacă timpul feste şi combină

Amar şi dulce,-aproape şi departe,

O pânză de păianjen pe retină

E granița-ntre dragoste şi moarte.

Pasional jonglăm între extreme,

Ne place mult când ne jucăm cu focul,

Capitulăm indiferent de vreme

Pe blănuri moi, când din agrafe cocu’-l

Desprinzi încet şi buclele de smoală

Cad peste sâni, Uranus înţelege...

La pieptul tău m-ascund aproape goală,

Iar Venus anulează orice lege.

Ioan Grigoraș Liliana Trif